google/wiki40b huggingface dataset:
Stedlig representant

Stedlig representant er en tittel som brukes bl.a. av bistandsorganisasjoner, som NORAD, Kirkens nødhjelp og andre om den utsendte representanten, og leder for virksomheten i bistandslandet. I enkelte bistandsland er NORADs stedlige representant også ambassadør. .
Pompel & the Pilts

Historie

Bandets låtskriver og vokalist Fjeldstad hadde bakgrunn fra blant annet gruppene Mama Kin, Roisters og Heaven & Hell, mens Unneland hadde gitt ut plate med The Rub (Empty Rooms Of Empty Hearts) i 1987.
Allerede i 1988 debuterte Pompel & The Pilts med den selvutgitte Kjellerteipen, en seksspors kassett som blant annet inneholdt «Sangen om Lene» og «Brenner i butikken». Som liveband gjorde Pompel seg bemerket og var svært populære med gnistrende, friske og tette konsertjobber – stort sett i Bergen. I Piddis norske tekster og bergenske framførelse fant anmeldere likhetstrekk med Jan Eggum. Det var imidlertid ingen tvil om at Pompel & The Pilts drev med rockemusikk, og musikalsk var DumDum Boys en ofte brukt sammenligning.
Sommeren 1990 gikk bandet i Sigma Lydstudio og spilte inn 12-tommers EP-en Pompel & The Pilts. Platen inneholdt fem låter, hvorav noen skulle bli blant gruppens mest populære i en årrekke: «Mine fineste klær» og «Leggevann & billig konjakk». Trenchard var på dette tidspunktet ute av gruppen. I mangel av ny fast bassist fikk gruppa hjelp av Bjørn Ivar «Bønna» Tysse fra The Rub og Forbidden Colours. Han hjalp også til i livesammenhenger. Det samme gjorde Barbie Bones’ Espen Lien ved noen anledninger, til man på tampen av 1990 fant frem til Morten Ørbech, eks-Eltemperator.
På samme tid begynte Unneland å spille i Unge Frustrerte Menn parallelt med jobben i Pompel. Sommeren året etter startet imidlertid han og andre fra Unge Frustrerte Menn Chocolate Overdose, og etter hvert satset han alt på dem. Han rakk imidlertid å være med på innspillingen av gruppens albumdebut,Det ingen andre vil ha, men da CD-en kom ut i desember 1992 hadde Pompel & The Pilts skiftet både form og besetning: Tore Chr. Sævold fra Yee ’Ha Wanna Have a Baba (senere: Baba Nation) var gruppens nye trommeslager og Rune Jørgensen var ekstra gitarist.
I 1994 ble bandet offisielt oppløst.

Etter oppløsningen

I 1997 kom samlealbumet Nesten alt, inneholdende 15 låter, deriblant to tidligere uutgitte kutt. Samme år stod Piddi Fjeldstad på scenen sammen med Jan Eggum og Arne Bendiksen i kabareten R – satt sammen og fremført av de tre bergenserne. Sammen skjulte de seg bak navnet Bollemusikken og slapp CD-en Vi vil helst ikkje vite det (1998) i etterkant av showet.
I august 2004 delte Piddi scenen med Roar Ruus Finsås (Radiofantomene), da de sammen og hver for seg var første par ut i Akustisk Vinter, en ny konsertserie i Bergen.
I 2006 gav han ut CD-en Her nede – der borte under navnet Syk pike i samarbeid med produsent Kato Ådland.
Rune Jørgensen ble medlem av Farmen (ga bl.a. ut CD-en Hjertet er en ensom sjåfør, Rodeløkka Gramophone, 1996) og har jobbet som produsent ved Rodeløkka Studio. Sævold ble skuespiller (Bergen Teaterskole, 1995) og har i tillegg vært innom band som Stain Monsters og Atakama, og er med i Barabass & The Happy Few. Unneland utgjør 1/3 av Savoy.
Pompel & The Pilts deltok på samlealbumene Det perfekte menneske (1989), Sinssvakt bra – det beste fra Bergen (1996) og Alltid no’ godt fra Bergen – 40 artister – 40 låter (1997).
Gare d'Austerlitz (Paris Metro)

Gare d'Austerlitz er en stasjon på metroen i Paris.
Stasjonen betjener linje 5 og linje 10.
Jinwan

Jinwan (kinesisk: 金湾区; pinyin: Jīnwān Qū) er et bydistrikt i byprefekturet Zhuhai i provinsen Guangdong i Folkerepublikken Kina. Det har et areal på 376 km² og teller 110 000 innbyggere (2003).
Både Jinwan kullkraftverk og Zhuhai-Sanzao lufthavn ligger i dette bydistriktet.
Abu Laith al Libi

Afghansk mujahedin

Abu Laith Al-Libi ble med i den afghanske mujahedin på 1980-tallet for å slåss mot den sovjetiske okkupasjonsmakten. Han ble kjent for sin ekspertise i å lage bomber og gerilja-krigføring.

Kamp mot Gaddafi

Etter kampene mot Sovjetunionen, returnerte Al-Libi til Libya i 1994, for å delta i «Libyan Islamic Fighting Group», en gruppe som slåss for å kaste Gaddafi. Plottet mislyktes, og han flyktet fra landet til Saudi-Arabia.

Saudi-Arabia

Al-Libi ble arrestert der i etterspillet av terrorangrepet i 1996 mot Khobar Towers, der 19 amerikanske soldater ble drept. Han ble fengslet i Riyadh, men rømte eller ble sluppet fri. Han ble også torturert under sitt fengselsopphold.

Taliban og Al-Qaida

Al-Libi ble med i Taliban i 1999 og dukket opp i en video i 2002, der han snakket på vegne av Taliban. Han dukket også opp i en video i 2004, men det er først de siste årene at han har tatt ledelsen over internett-produksjonene til Al-Qaida
Abu Laith al Libi var mål for et angrep gjennomført av amerikanske spesialstyrker i 2007, der flere sivile, inklusive barn, ble drept, men Abu Laith al Libi unnslapp.
Abu Laith al Libi er utpekt av amerikansk etterretning som hovedpersonen bak selvmordsaksjonen som tok livet av 22 mennesker rett utenfor USAs hovedbase i Afghanistan, i forbindelse med at visepresident Dick Cheney besøkte landet i februar 2007.
I januar 2008 ble det meldt at han var blitt drept, etter at en melding om det dukket opp på et islamittisk nettsted, men offisielle myndigheter har ikke villet avsløre detaljer rundt dødsfallet. Det ble antatt at han ble drept i forbindelse med et amerikansk rakettangrep mot en væpnet gruppe vest i Pakistan.
Fru Inger til Østeraad

Fru Inger til Østeraad er et drama av Henrik Ibsen utgitt i 1857. Stykket hadde premiere på Det norske Theater (Bergen) 2. januar 1855.
Stykket er en forholdsvis uhistorisk dramatisering av begivenheter i norsk og svensk historie rundt 1530, med den historiske personen Inger Ottesdotter Rømer på Austråttborgen som hovedperson.

Visningshistorie

Stykket ble første gang trykt over fem nummer av ukesbladet Illustreret Nyhedsblad i perioden 31. mai – 23. august 1857.
En revidert utgave ble utgitt i november 1874.

Fjernsynsteatret

Stykket ble sendt i Fjernsynsteatret 9. februar 1961, i regi av Toralf Sandø, og med Aase Bye i tittelrollen.

Filmatisering

Stykket ble filmatisert i 1975 i regi av Sverre Udnæs, og med Ingerid Vardund i tittelrollen.

Bakgrunn

Ifølge Olav Dalgard er tittelen og åpningslinjene i Fru Inger til Østeraad «ei tydelig parafrase» av visen Stolt Anne, som presten Hans Paus skrev rundt 1700 om Anne Clausdatter på Borgestad: Som vi ser har Ibsen skrive av dei fyrste linone så temmeleg ordrett. ... likskapen avgrensar seg til dei tvo typiske hovdingkvinnone, som sit på si borg og regjerar si bygd, — og så tittelen: «Fru Inger paa Østeraad» — «Fru Anne på Borgestad».
Mimaegialia

Utseende

Aegialiinae er små, kraftige, brune eller svarte skarabider. Beina er kraftige gravebein.

Levevis

Nesten ingenting er kjent om biologien til denne arten, men det er sannsynlig at den graver i sand som de fleste andre Aegialiinae.

Utbredelse

Arten er utbredt i Argentina.
Antiokia i Mesopotamia

Antiokia i Mesopotamia, eller Antiochia in Mesopotamia, Antiochia in Arabia, Antiochia Arabis (gresk: Αντιόχεια την Αραβική eller Αντιόχεια της Μεσοποταμίας) var en oldtidsby grunnlagt etter Aleksander den stores død. Den ble beskrevet av Plinius.
Ifølge redaktørene av Barrington Atlas of the Greek and Roman World ble byen også kalt Antoninopolis, Tella, Constantia, Constantina, og Maximianopolis, og dens beliggenhet var nær det senere Viranşehir i provinsen Şanlıurfa i Tyrkia.
Stortingsvalget 1912

Valgordning

Valget ble holdt 21. oktober 1912, med unntak av Kristiansund, der valget ble holdt 20. oktober. Valget var et flertallsvalg i enmannskretser, et valgsystem som ble endret ved valget i 1921, da forholdstallsvalg ble innført. 123 representanter ble valgt inn på Stortinget.  I valgkretsene der ingen hadde oppnådd flertall av stemmene ble det holdt omvalg 
Det var alminnelig stemmerett for alle menn over 25 år, mens kvinnenes stemmerett var begrenset til dem som hadde egen inntekt av en viss størrelse.
60 representanter ble oppnevnt ved første valg: 42 fra landkretsene og 18 fra kjøpstedene. De øvrige 63 ble oppnevnt ved omvalg 11. november 1912. Valget i Tune ble forkastet. Der ble det holdt omvalg 10. februar 1913. Det 62. ordentlige storting ble åpnet 23. januar 1913.

Politikk

Valgets store vinner var Venstre som økte sin oppslutning med nesten 10 % og fikk 76 representanter på Stortinget, inkludert Arbeiderdemokratene. Johan Castberg ble valgt både fra Søndre Gudbrandsdalen krets og fra Toten. Hans vara møtte for Toten valgkrets. 
Jens Bratlies regjering (H/FV) ble i januar 1913 avløst av Gunnar Knudsens andre regjering (V).
Krasnoyarsk (skuespill)

Handling

En antropolog utstyrt med  telt, GPS og radiomarkør tråler områdene mellom Russland og Kina på jakt etter liv i kjølvannet av en verdensomspennende katastrofe som har tilintetgjort alle kontinentalplatene med unntak av Eurasia. Underveis møter han en annen person, en kvinne i besittelse av en samling rapporter fra et lite antall av verdens tidligere innbyggere, tilsynelatende nedtegnet like før verdens undergang. Samtidig er en av de øvrige forskerne fra overlevelsesbasen på Krasnoyarsk sendt ut for å finne denne antropologen som plutselig har sluttet å sende rapporter tilbake til dem.
Tidsskriftet Arken

Tidsskriftet Arken ble stiftet i 1978 av forfatterne Kaj Skagen, Stein Jarving og Jan Bojer Vindheim.
Stifternes ønske var å skape et bredt motkulturelt forum for økologi, mystikk og anarkisme. Arken plasserte seg således innenfor den anti-autoritære, ikke-marxistiske delen  av etterkrigstidens ungdomsopprør. Fra utgivelsen i 1978 til 1983 var Kaj Skagen ansvarlig redaktør. I 1984 ble tidsskriftet redigert av Peter Normann Waage. Fra 1985 til 1989 ble Arken redigert av Skagen og Waage i fellesskap. Arken oppnådde på det meste 5 000 i opplag og hadde opptil 2 000 abonnenter. Det gikk inn i 1989.

Temahefter

Arken utkom ofte med temahefter. De følgende numre var viet egne tema: Anarkisme (1/1978), Dag Solstad (2/1979), Jens Bjørneboe (4/1981), Fosterdiagnostikk (1-2/1983), Kvinnebevegelsen (2/1984), Postmodernisme (1/1986), Vladimir Solovjov (2 og 3/1986), Bob Dylan (2/1988).

Forfattere

Foruten Kaj Skagen og Peter Normann Waage, deltok flere andre kjente forfattere i redaksjonen eller som bidragsytere. Håvard Rem var gjesteredaktør for Dylan-nummeret i 1988. Andre viktige medarbeidere var Erik Fosnes Hansen, Karl Milton Hartveit, Helge Salemonsen og Margery Vibe.
Idsefjorden

Idsefjorden er en 12 kilometer lang fjordarm av Boknafjorden i Strand kommune. Fjorden har innløp mellom øyene Heng og Idse, som den er oppkalt etter, og mellom Heng og Solbakk på fastlandet. Jørpeland ligger på nordsida av fjorden, innenfor Jørpelandsholmen og Fjellsholmen. Her munner Jørpelandsåna ut i fjorden.
Mellom Idse og fastlandet i øst ligger øyen Idsal. Begge disse øyene har brosamband langs fylkesvei 535 til fastlandet over Idsalsundet (til Idsal) og Idsesundet (over til Idse). På andre siden av begge disse sundene ligger Høgsfjorden. 
Sør for Jørpeland strekker fjorden seg videre sørover til garden Botne. Denne innerste delen av fjorden blir kalt for Botnefjorden. På østsiden av Botnefjorden ligger bygdene Notavika og Jøssang. 
Vest for Idsefjorden ligger Horgefjorden, mens Hidlefjorden ligger nord for Heng. Sør for Idse ligger innløpet til Høgsfjorden.
Catch-Gamer

Historie

Catch-Gamer ble opprettet i september 2003, opprinnelig som en videospillportal rettet mot Catch Communications' privatkunder.
Den 1. september 2005 valgte Catch Communications ASA å trekke seg ut av Catch-Gamer. Som følge av denne beslutningen valgte de som driftet portalen å kjøpe den for å kunne drive den videre.

Team Catch-Gamer

Catch-Gamer hadde tidligere et Counter-Strike-lag, Team Catch-Gamer, som oppnådde følgende plasseringer:
Pål sine høner

«Pål sine høner», også kjent som «Pål på haugen», er én av de mest kjente norske folkevisene. Visa ble opprinnelig utgitt av Peter Christen Asbjørnsen i 1863 og ble skrevet ned på dialekt fra Gudbrandsdalen. I nyere visebøker har en gjengitt teksten på normert nynorsk. Første vers finnes som gammel barnesang på dansk, med tittel Poul sine høns i haven lod flyve.
Visa forteller om hvordan Pål har mistet hønene sine til reven og hvordan han tok hevn over reven. Senere tar han seg opp og går til kvern for å male mel. Vendingen «Pytt, sa'n Pål» er fra denne visa. I Asbjørnens nedskrift sier han rett nok skitt.
En kan merke seg at visa handler mye om økonomiske forhold og at Pål blir fornøyd når han får skadebota dekket for de hønene han har tapt, i form av korn. Det finnes andre viser med samme tema, for eksempel «Eg gjette tulla». I eventyrforskningen har det blitt fremlagt at rev og ulv ofte har vært symboler på styresmaktene i enevoldstiden, fut og skriver. Tolker en det slik, ligger det et sosialkritisk budskap i bunnen.

Melodi

Peter Christen Asbjørnsen trykket visa i fortellingen Høyfjeldsbilleder i sin eventyrsamling. Her skriver han at sangen blir sunget på en «eiendommelig melodi». Dette passer heller dårlig med den melodien som blir benyttet i dag, som er en klar og lett gjenkjennelig durtone i hallingrytme. Stundom har denne blitt benyttet til dans. Som danseslått er tonen skrevet opp etter spillemannen Jens A. Myro, fra Ål: Hardingeleverket nr. 180, bind VII (Sven Nyhus 1978)
En variant av denne melodien er nedskrevet av Leopold Mozart i 1791. Han kalte den «ein alte deutsches Volkslied». Den tonen er også nært beslektet med den engelske visen «Twinkle, Twinkle, Little Star».
En tsjekkisk vuggevise, på engelsk kalt "Rocking", har også samme melodi, men går saktere.
Kvederen Talleiv Røysland sang inn en egen versjon for NRK, en innspilling som senere dannet grunnlag for den mest kjente korversjonen, arrangert av Knut Nystedt. Melodien er ellers behandlet som fuge.
Aukrug

Aukrug er en kommune i Rendsburg-Eckernförde i  Schleswig-Holstein. Aukrug består av stedene Bargfeld, Böken, Bünzen, Innien og Homfeld. Den hadde 3 764 innbyggere i 2012.
De fem tigergeneraler

De fem tigergeneraler (kinesisk: 五虎將, Wu hu jiang) er et kjent begrep innen kinesisk heroisk litteratur og historiografi.
Tirlittanprisen

Tirlittanprisen er en finsk pris for barnelitteratur som deles ut av Finlands forfatterforening annet hvert år. Prisen er på 4 000 euro. Den har sitt navn etter tittel og hovedperson i Oiva Paloheimos barnebok.
Sven Mollekleiv

Utdanning og karriere

Sven Mollekleiv ble født i Bergen, men vokste opp på Valle i Oslo.  Han har hovedfag fra Idrettshøgskolen, var leder i Norsk Studentunion 1978–1979, var informasjonssjef i Norges Idrettsforbund fra 1984 til 1986, markedssjef i Norges Fotballforbund fra 1988 til 1991.
I 1991 ble Mollekleiv generalsekretær i Norges Røde Kors, en jobb han hadde i ti år. I løpet av de ti årene sørget Mollekleiv for å styrke og utvide Røde Kors i Norge som organisasjon. Hans arbeid førte til en styrking av frivilligheten i Norge.
I 2001 ble han direktør for samfunnskontakt i DNV GL, der han har tittelen «senior vice president», samtidig som han fortsatte sitt humanitære engasjement som frivillig president i Norges Røde Kors. Han var også styreleder i Vålerenga Fotball i perioden 2002–2006.
Mollekleiv ble valgt til president i Norges Røde Kors 3. oktober 2008, da han tok over etter Thorvald Stoltenberg. Han hadde dette vervet til 6. oktober 2017, da han ble erstattet av Robert Mood.

Utmerkelser

Mollekleiv ble i 2015 utnevnt til ridder av 1. klasse av St. Olavs Orden «for hans samfunnsgavnlige innsats.»
Prostomider

Utseende

Middelsstore (ca. 5 mm), avlange, parallellsidige, flate, glatte og blanke biller, gjerne brunlige på farge. Hodet er stort og bredt, omtrent så bredt som brystskjoldet, med små fasettøyne. Antennene er perlekjede-formede, 11-leddete, omtrent så lange som hode og brystskjold til sammen. De tre ytterste leddene er litt større enn de andre og danner en svakt utviklet kølle. Munndelene er store og trukket ut framfor hodet, særlig er kjevene (mandiblene) store, omtrent firkantede sett ovenfra, med fine tenner på innsiden. Brystskjoldet (pronotum) er omtrent så langt som bredt, firkantet sett ovenfra, med en tydelig lengdefure i midten og grove men grunne punktgroper. Dekkvingene er omtrent så brede som brystskjoldet, parallellsidige, med rekker av grove punktgroper. Beina er ganske korte, føttene er fire-leddete, det ytterste leddet er omtrent så langt som de tre innerste til sammen. Larvene er langstrakte og smale, hvite og tynnhudete. Tarmen synes igjennom som en mørk stripe. Hodekapselen er litt bredere enn kroppen.

Levevis

Prostomidene er knyttet til råtne stokker angrepet av rødråte. Den europeiske arten Prostomis mandibularis lever først og fremst i læger (liggende døde stokker) av eik som er angrepet av svovelkjuke (Laetiporus sulphureus), men kan også finnes på soppinfiserte stokker av bøk, kastanje og furu. Både larvene og de voksne billene lever inne i stokkene der de kryper rundt mellom årringene, og finnes sjelden andre steder. Livssyklusen er trolig ettårig. Den europeiske arten regnes å være sterkt utryddingstruet på grunn av habitatfragmentering som gjør at det blir for langt mellom brukbare levesteder for den. I mye av Europa kjenner man bare gamle funn av arten og den er trolig alt utdødd, men den finnes fortsatt i noen områder i Sør-Sverige, særlig på Öland. Man antar at dette også kan gjelde andre arter av prostomider i andre verdensdeler, men disse er dårlig kjent. I Sverige er det laget en tiltaksplan for bevaring av denne arten og noen andre biller knyttet til døde eikestokker.

Kilder

Nilsson, S.G. 2006. Åtgärdsprogram för bevarande av skalbaggar i eklågor.
Anomosetidae

Utseende

En liten, brunspraglete møll. For- og bakvingene er nokså like på form, bakvingene er litt smalere og spissere. Antennene er omtrent dobbelt så lange som hodets bredde og trådformede. Forvingen er spraglet i brunt og metallisk, bakvingen er ensfarget grålig. I motsetning til den nært beslektede familien rotetere (Hepialidae) er bakkroppen liten og slank.
Xystrocera asperata

Utseende

Middelsstore, avlange trebukker, med metalliske farger. Kroppen er parallellsidig. Antennene kan være betydelig lengre enn kroppen. Pronotum sider er jevnt rundede, eller med en antydet, butt tann i midten. Dekkvingene er parallellsidige eller svakt tilsmalnende bakover, med omtrent rettvinklede "skuldre".

Utbredelse

Arten finnes i Angola, Kamerun, Elfenbenskysten, Gabon, Ekvatorial-Guinea, Den sentralafrikanske republikk, Den demokratiske republikken Kongo og Republikken Kongo.
Jiří Sýkora

Idrettskarriere

Sýkora deltok i ungdoms-VM i friidrett 2011 (U18), 16 år gammel. Han kom der på sjuendeplass i åttekamp med 5823 poeng, som var ny personlig rekord i U18 tikamp. I European Youth Olympic Festival 2011 deltok han kun i lengdesprang, og kom der på åttendeplass. 
Han deltok i junior-EM i friidrett 2013, men fikk ingen gyldige hopp i lengdehopp. Året etter deltok han i junior-VM i friidrett 2014 i Eugene, og vant der tikampen, med 8135 poeng, som var personlig rekord og ny mesterskapsrekord. Han deltok også i tikamp under EM i friidrett 2014, men fullførte ikke. 
Også ved U23-EM i friidrett 2015 og EM i friidrett 2016 fullførte han ikke. I juni satte han personlig rekord i tikamp med 8121 poeng, under Hypo-Meeting. Han representerte Tsjekkia under Sommer-OL 2016 i Rio de Janeiro, der han ble nummer 25 i tikamp. 
I mars 2017 deltok Sýkora i sjukamp under EM i friidrett innendørs 2017, og kom på tiendeplass. Han kom ellevteplass i tikamp under Hypo-Meeting, og i juli vant han tikamp under U23-EM i friidrett 2017.
Javel, herr statsråd

Situasjonen

Serien omhandler den politiske karrieren til Jim Hacker (Paul Eddington), som ved seriens start blir utnevnt til administrasjonsminister. Hans politiske partitilhørighet avsløres aldri i serien, og Hackers politiske plattform er svært vag. De fleste episodene foregår på Hackers kontor i Whitehall, der han diskuterer med sin departementsråd Sir Humphrey Appleby (Nigel Hawthorne) og personal principal secretary (en form for statssekretær) Bernard Woolley (Derek Fowlds). 
De fleste episodene er drakamper mellom Hacker og Sir Humphrey, der Bernard enten havner i midten eller ser det utenfra. Hacker, drevet av frykt for å havne i unåde hos statsministeren, ønsker å forandre hva han oppfatter som et byråkratisk system, mens Sir Humphrey prøver (og i stor grad lykkes) i å hindre ham i å gjøre det, da forandring betyr en svekkelse av embetsverket. Episodene er stort sett uavhengige, og hver av dem tar for seg et politisk område (utenrikspolitikk, miljøvern, arbeidsledighet og så videre).
Søndre Land Bygdeliste

Søndre Land Bygdeliste er et politisk parti i Søndre Land. Ved kommunestyrevalget i 2015 fikk partiet inn fire kommunestyrerepresentanter. Partiet ledes av Erik Bjørnsveen. Nestlederen for partiet er Lars Bjørnsveen.
Xylotoloides

Utseende

En ganske liten, kraftig, brun trebukk. Antennene er middels kraftige og omtrent så lange som kroppen. Pronotum er litt knudrete, innsnevret i den bakerste delen. Dekkvingene er nærmest spindelformede uten markerte skuldre. Beina er korte og kraftige. Oversiden har flekker av smale, lyse skjell.

Levevis

Ulikt de fleste andre trebukker lever disse artene på bakken, de voksne kan ikke fly. Larvene lever underjordisk på røtter.

Utbredelse

Slekten er endemisk for New Zealand.
Kulturell kapital

Kulturell kapital er et begrep brukt innenfor samfunnsvitenskapen, særlig sosiologien, som beskriver ressurser i form av kunnskaper, ideer, språkbruk og vaner som legitimerer forskjeller i makt og status. 
Innen moderne sosiologi forbindes begrepet først og fremst med Pierre Bourdieus teorier. Kapital er aktiva og verdier. Til forskjell fra økonomisk kapital, tilgang på økonomiske ressurser, er kulturell kapital av symbolsk natur. Aktiva er da det som oppfattes og aksepteres som verdifullt av mennesker i en kultur. Å ha en viss utdannelse og litt kjennskap til kunst og musikk, og å beherske en viss språkbruk, er ting som kan oppfattes som verdifullt og dermed betegnes som kulturell kapital. Kulturell kapital kan benyttes for å øke sosial og økonomisk kapital, som når mennesker utnytter sin status for å knytte kontakter og skaffe seg arbeid med høy inntekt. I Bourdieus sosiologi gis den kulturelle kapitalen stor betydning for hvordan maktforholdene of forskjeller mellom grupper i samfunnet skapes og reproduseres. Bourdieu har framfor alt studert utdanningssystemet i denne sammenhengen. Bourdieu har også vist hvordan distinksjoner mellom grupper i samfunnet opprettholdes gjennom at mennesker har ulik smak innenfor mat, klær, musikk, sport og lignende. De gruppene som har en smak som oppfattes som mest verdifull, får gjennom dette makt.
Woburn Sands

Historie

Det eldste beviset på bosetning i dette området er en bygdeborg fra jernalderen, datert til rundt 500 f.Kr., som er kalt for Danesborough-leiren. Den er lokalisert sørvest for dagens landsby. 
Landsbyens opprinnelige navn var Hogsty End, et av Wavendons fire «Ends»; sammen med Church End, Cross End og Lower End, men ved viktoriansk tid hadde dette ikke særlige billedskjønne stedsnavnet blitt upopulært, og Woburn Sands tok over som et akseptabelt navn. Den eldste referansen til det gamle navnet er fra 1500-tallet. Navnet Woburn går igjen i Woburn i Bedfordshire, som ligger kort vei unna. Woburn Abbey, et gammel kloster som senere ble omgjort til herregård, ligger rett utenfor Woburn Sands, i et område som tilhører Woburn i Bedfordshire. Grensen mellom de to grevskapene går gjennom Woburn Sands, slik at en liten del av landsbyen formelt tilhører Bedfordshire.